Helge Adam Møller (KF), 2001-02-01:
Den sidste bemærkning fra fru Birthe Rønn Hornbech kan Det Konservative Folkeparti helt tilslutte sig.
Vi håber også på en hurtig udvalgsbehandling, men selvfølgelig også, som der bliver lagt op til, en meget grundig behandling, og jeg tror også, at vi vil få besøg af en række deputationer og modtage en række skriftlige indlæg. Når jeg siger hurtig, mener jeg samtidig, at dette lovforslag er et godt og vigtigt forslag, og derfor bør vi gøre alt, hvad vi kan i Retsudvalget for, at vi får forslaget vedtaget, inden Folketinget slutter denne samling. Som sagt kan vi helt klart tilslutte os hovedideen, som
jo er, at bliver man ramt af en personskade, eller hvis en familie mister sin forsørger, sker der med lovforslaget en markant og generel forhøjelse af erstatningerne til den enkelte eller til familien
Det synes vi er rigtigt.
Vi kan også konstatere, at der sker
flere klare forbedringer i den skadelidtes retsstilling, og det er også godt.
Lad mig bare nævne et par eksempler.
Det beløb, der også i dag udbetales efter gældende ret som en midlertidig erstatning, hvis man taber dele af sin erhvervsevne, skal nu ikke betales tilbage, hvis man skulle være så heldig - det er desværre kun få, der er det - at man bliver helt rask igen.
De penge er jo modtaget i god tro, de er sikkert også brugt i god tro, og derfor synes vi, det er en rigtig ændring af loven, at der ikke længere er krav om, at de skal betales tilbage.
Vi synes også, det er godt, at man i større omfang får adgang til at få genoptaget en sag om erstatning, som ellers er afgjort, hvis det skulle vise sig, at skaden på trods af alle forventninger og al lægeekspertise alligevel udvikler sig værre end antaget.
Sådan ved vi jo også at livet er indimellem.
Der er ingen af os, der kan garantere, hvordan noget set ud om 5 eller 10 år, og derfor synes vi, det er rigtigt, at der er denne mulighed for, at så kan man tage sagen op igen.
Jeg synes i det hele taget, at forslaget bærer præg af - og det er sagt meget positivt - at man først og fremmest sætter sig i den enkeltes, i ofrets, den enkelte families sted og så siger: Hvordan kan vi som samfund, alle dem, der ikke har været så uheldige, hjælpe ham eller hende eller den familie bedre?
Og det er jo et godt princip.
Jeg synes også, det er godt og tiltrængt, at der nu meget hurtigere uden det, som nogen vil benævne for meget papirnusseri, kan udbetales et overgangsbeløb på mere end 100.000 kr. til en ægtefælle, hvis hans eller hendes partner dør.
Det er jo netop i den situation, når alle problemerne tordner ind, at mange har brug for den ekstra økonomiske indsprøjtning, som man alligevel vil få,
men mange gange måske først efter et halvt eller et helt år
Derfor er det godt, at man kan få disse ca. 100.000 kr. med det samme til at klare nogle problemer.
Og endelig kan vi helt tilslutte os den tortgodtgørelse, der lægges op til specielt vedrørende sædelighedskriminalitet, hvor ofret kan få en erstatning for den lidelse, den tort, som vedkommende har været ude for.
Tortgodtgørelsen fordobles stort set i forhold til det gældende niveau.
Alt i alt tilslutter vi os forslaget og håber, at det kan vedtages i indeværende samling.